《赋得东美人临潭水二十韵》
明代·广润

窈窕东邻媛，明妆绿水洲。有怀殊缱绻，无梦独夷犹。

泛瑟来湘浦，为云下楚丘。洛妃娇自倚，汉女愧同游。

靥辅宜嫣笑，丰神洵好逑。钗沉将化雀，佩响欲惊鸥。

练渚霞裾耀，兰皋路屟幽。莲花矜并蒂，罗袜诧分钩。

彳亍凌波怯，低回照面羞。却怜潭上影，还似镜中愁。

写黛双颦翠，横波并作秋。翻疑身不定，转觉意相投。

濯发莼丝乱，牵情带荇柔。素书鱼断绝，红怨叶沉浮。

物候纷摇落，津途漫阻修。君心宁比汜，妾命宛如沤。

珠浦谁当合，龙渊孰与俦？烟帆劳倚望，江杵倍离忧。

落雁青峰外，疏灯古渡头。断肠人不见，日暮水空流。

作者简介：广润，字等慈，吴兴人也。俗姓钱氏，名行道，字叔达，少负文藻，苦吟好客，名藉甚四方。耿介重气，与乡曲牴牾，以诖误下狱论死，颂系久之始得释，遂削发于云栖。